
1. Alegeri anticipate în Republica Moldova

 

Preşedintele moldovean, Petru Lucinschi, va dizolva Parlamentul în ianuarie 2001 şi va convoca alegeri legislative anticipate, a declarat purtătorul de cuvânt al Preşedinţiei, Anatoli Golia. “Decretul de dizolvare a Parlamentului va fi probabil publicat în a doua parte a lunii ianuarie”, a adăugat Golia. 

Curtea Constituţională de la Chişinău a confirmat, la 25 decembrie 2000, dreptul preşedintelui Petru Lucinschi de a dizolva Parlamentul, care nu a reuşit, după patru încercări, să aleagă un şef al statului. Mandatul lui Lucinschi expiră pe 15 ianuarie a.c. 

“Petru Lucinschi va acţiona în conformitate cu decizia Curţii Constituţionale şi va da publicităţii un decret privind dizolvarea Parlamentului şi data alegerilor legislative anticipate”, a precizat Anatoli Golia, subliniind faptul că decizia Curţii “confirmă declaraţiile şefului statului privind imperfecţiunea legii de modificare a procedurii de alegere a preşedintelui”. 

Preşedintele Moldovei s-a opus categoric modificării adoptate de Parlament în luna iulie a anului trecut, care a transformat Republica Moldova în prima ţară a Comunităţii Statelor Independente în care preşedintele este ales prin vot indirect. 

În data de 21 decembrie 2000, deputaţii au eşuat, pentru a patra oară, în încercarea de a alege un nou preşedinte. “Curtea Constituţională consideră că neîntrunirea cvorumului reprezintă o bază juridică suficientă pentru dizolvarea Parlamentului”, a afirmat purtătorul de cuvânt al Curţii, Ion Sofroni. Blocarea procedurii de alegere a şefului statului în şedinţa din 21 decembrie a fost considerată de membrii Curţii drept temei suficient pentru dizolvarea Parlamentului. Potrivit deciziei Curţii Constituţionale, preşedintele nu numai că are dreptul, dar este şi obligat să dizolve Parlamentul, deoarece amânarea pentru 16 ianuarie a alegerii preşedintelui nu are bază juridică şi ar fi putut fi justificată numai de circumstanţe obiective - deplasări masive în afara ţării în interes de serviciu, concedii medicale sau alte condiţii similare.

Conform Constituţiei, alegerile legislative trebuie să aibă loc în termen de 45 de zile de la dizolvarea Parlamentului, iar noul Legislativ urmează să aleagă preşedintele, timp în care interimatul funcţiei va fi asigurat tot de Petru Lucinschi. 

Anunţarea dizolvării Parlamentului a fost primită cu satisfacţie de către reprezentanţii comunişti. “Partidul este gata pentru alegeri anticipate”, a afirmat Victor Stepaniuc, reprezentant al Partidului Comunist. Liderul Partidului Comunist din Moldova, Vladimir Voronin, a obţinut, la al treilea tur de scrutin din 6 decembrie 2000, 59 dintre cele 61 de voturi necesare pentru a fi ales preşedinte. Adversarul său, preşedintele Curţii Constituţionale, Pavel Barbălat, nu a obţinut decât 35 de voturi. 

Reprezentanţii formaţiunilor de centru-dreapta au afirmat că amânarea pentru data de 16 ianuarie a.c. a fost necesară pentru perfectarea cadrului legal şi au cerut suspendarea deciziei Curţii Constituţionale. 

Curtea Constituţională decisese, anterior, că, în cazul dizolvării Parlamentului, mandatul preşedintelui în exerciţiu va fi prelungit peste termenul de 15 ianuarie, el urmând să asigure interimatul până la alegerea unui nou şef al statului. Şeful administraţiei prezidenţiale, Mihai Petrache, a afirmat, imediat după anunţarea deciziei Curţii Constituţionale, că Petru Lucinschi va dizolva în mod sigur Legislativul după ce va conveni cu liderii grupurilor parlamentare asupra adoptării unor modificări ale Codului Electoral, astfel încât viitoarele alegeri parlamentare să se desfăşoare în baza votului uninominal. 

 

2. Activităţi curente ale Uniunii Europene

Extinderea, şomajul şi mediul sunt cele trei priorităţi ale Suediei, care a preluat, de la 1 ianuarie 2001, pentru prima oară de la intrarea sa în Uniunea Europeană, preşedinţia semestrială a Uniunii. 

După acordul summit-ului de la Nisa şi dificultăţile întîmpinate de Franţa şi Germania în timpul preşedinţiei franceze, care s-a încheiat la 31 decembrie 2000, Suedia promite o “consolidare activă” a proiectelor începute de “Cei 15” în cursul ultimilor ani. 

“Punerea în practică a reformelor face parte integrantă din întreg procesul politic”, a declarat premierul social-democrat suedez Goeran Persson. “Altfel, în lipsa concretului, riscă să existe un dezinteres pentru construcţia europeană”, a mai afirmat acesta. 

În această privinţă, extinderea UE de la 15 la 28 de state membre, pregătită de summit-ul de la Nisa referitor la reforma instituţiilor, şi continuarea dialogului cu Rusia constituie o “provocare istorică” pentru Uniune şi o “sarcină prioritară” pentru preşedinţia suedeză, a afirmat Persson. 

Extinderea rapidă a Uniunii Europene prin includerea celor 13 ţări candidate din Europa Centrală şi de Est este privită favorabil în Suedia, ţară considerată un membru reticent al Uniunii, al cărei guvern este sceptic în privinţa necesităţii adoptării unei Constituţii europene, aşa cum au propus Germania şi Franţa. 

“Mediile politice şi economice consideră că extinderea va deschide Suediei noi pieţe şi îi va permite, o dată cu intrarea celor trei ţări baltice (Letonia, Lituania şi Estonia), să facă parte dintr-una din cele mai dinamice regiuni din Europa”, spune economistul Olof Petersson într-un studiu intitulat “Dezbaterea suedeză referitoare la Europa”. “Este uluitor să constaţi că extinderea nu este asociată cu o argumentare activă în favoarea reformelor instituţionale”, a adăugat cercetătorul. “Pentru a putea garanta extinderea şi liberul schimb, e nevoie de o concepere bine gândită a instituţiilor viitoare şi a modului de lucru al UE”, a explicat Petersson. 

În ceea ce priveşte şomajul, care va fi tema Consiliului European de la Stockholm, din 23-24 martie 2001, Suedia va încerca să găsească mijloacele de a oferi locuri de muncă în regim de normă întreagă graţie inovaţiei tehnologice şi formării profesionale, în lumina obiectivelor fixate de summit-ul de la Lisabona pentru crearea unei economii mai dinamice şi concurenţiale în lume. 

Suedia va pune accent pe deficitul de mână de lucru calificată în Uniune, în timp ce cancelarul german, Gerhard Schroeder, a propus interzicerea, pe o perioadă de şapte ani, a accesului pe piaţa muncii din Uniunea Europeană a cetăţenilor din ţările care vor fi acceptate în Uniune începând cu 2003, provocând protestele ţărilor candidate. 

În ceea ce priveşte mediul, Suedia consideră că dezvoltarea pieţii muncii este condiţionată de promovarea unei creşteri “durabile”, în special graţie noilor tehnologii ale informaţiei, un domeniu în care se află pe primele locuri în Europa şi în lume. 

Consiliul european de la Goeteborg, din 15-16 iunie 2001, ar urma să ia în discuţie liniile directoare ale unei astfel de strategii a creşterii care să integreze aspectele legate de mediu, economice şi sociale, pe baza unui proiect prezentat de Comisie. În acest scop, Suedia va cere partenerilor săi să se concentreze asupra sectorului biotehnologiilor, “viitorul dezvoltării industriale”. 

Reuniunea urmează să continue, probabil în acelaşi oraş, prin tradiţionalul summit semianual UE/Statele Unite în cursul căruia Persson ar urma să-l primească, în numele Uniunii, pe preşedintele american George W. Bush. 

Suedia, care a refuzat adoptarea euro, în 1999, se va afla, pe de altă parte, într-o situaţie inedită - chiar dacă deţine preşedinţia Uniunii, ea nu va participa, în 2002, la trecerea la moneda unică în cazul a 300 de milioane de europeni, ceea ce constituie, de altfel, dosarul-cheie din 2001. 

Suedia, ca şi Marea Britanie şi Danemarca, a ales în mod deliberat să nu adopte moneda euro şi să-şi păstreze moneda proprie, coroana. Din acest motiv, conducerea Eurogrup va reveni Belgiei, una dintre cele şase ţări fondatoare ale Uniunii şi susţinătoare entuziastă a monedei unice. De altfel, Belgia va rămâne la conducerea grupului şi după 1 iulie 2001, în timpul în care va prezida UE. 

Totuşi, preşedinţia suedeză se va afla într-o situaţie puţin confortabilă în privinţa euro, conform unui recent sondaj, opoziţia faţă de adoptarea euro în Suedia atingând un nou nivel record în noiembrie 2000, când numai 28 % dintre suedezi susţineau o asemenea măsură. 

Preluând pentru un an conducerea Eurogrup, Belgia va juca un rol determinant în ultimele pregătiri pentru trecerea practică la euro, Suedia mulţumindu-se numai cu un rol de observator. Cu toate că nu face parte din zona euro, viitoarea preşedinţie suedeză este conştientă de faptul că moneda unică are o importanţă vitală pentru Europa în ansamblul său. În programul care anunţă priorităţile suedeze la preşedinţia UE este citată şi moneda unică. “Uniunea economică şi monetară şi moneda comună sunt benefice pentru stabilitatea şi integrarea economică. Reuşita euro reprezintă un interes vital pentru Uniune”, precizează programul. 

Preşedinţia Eurogrupului, care îi reuneşte pe miniştrii de Finanţe din cele 11 ţări membre ale zonei euro, va fi, de fapt, asigurată de Belgia, care îi va lua locul Suediei la preşedinţia UE, începând cu 1 iulie 2001. Ministrul belgian al Finanţelor, Didier Reynders, care va conduce timp de 12 luni Eurogrup, a prezentat recent un program în vederea intrării în vigoare a etapei practice a implementării euro. “Încercăm să colaborăm permanent cu Suedia, care va prezida Consiliul miniştrilor Economiei şi Finanţelor (ECOFIN) al Uniunii”, a spus el, oferind asigurări că vor avea loc întâlniri periodice între delegaţiile belgiană şi suedeză. 

Preşedinţia Uniunii Europene îi va costa pe contribuabilii din regatul suedez 835 de milioane de coroane (96 de milioane de euro). 

*

Uniunea Europeană sprijină, în principiu, propunerea cancelarului german Gerhard Schröder cu privire la necesitatea aplicării unei perioade de tranziţie pentru primirea forţei de muncă din Europa de Est. 

Conform declaraţiei comisarului pentru extindere al Comisiei Europene, trebuie luate în considerare “problemele politico-psihologice” ale unora dintre ţările membre ale Uniunii Europene în ceea ce priveşte libera circulaţie a forţei de muncă. Discursul său a vizat în primul rând cazurile Germaniei şi Austriei, ţări ale căror graniţe prezintă cele mai lungi porţiuni comune cu statele est-europene aflate în pragul aderării. 

Suedia, Danemarca şi Austria şi-au exprimat intenţia de a sprijini propunerea cancelarului german, iar comisarul pentru extindere al Comisiei Europene a afirmat că aplicarea unei perioade de tranziţie este firească pentru procesul de extindere a Uniunii Europene. El a precizat că ţările candidate au înaintat în acest sens, până în prezent, aproximativ 500 de cereri referitoare la acordarea facilităţilor specifice acestei perioade.

 

3. Alegerile legislative din Iugoslavia

 

Opoziţia Democratică din Serbia (DOS) a obţinut 176 dintre cele 250 de mandate ale Legislativului sârb, conform rezultatelor numărării voturilor exprimate în cadrul alegerilor desfăşurate sâmbătă 23 decembrie 2000, a anunţat Comisia Electorală. 

DOS a obţinut 64,08% din voturi, respectiv 2.392.605 voturi, în timp ce Partidul Socialist Sârb a obţinut 37 de mandate, respectiv 13,76% din voturi. Partidul Radical Sârb va avea 23 de mandate (8,59%), iar Partidul Unităţii Sârbe (SSJ) al lui Borislav Pelevici, creat de şeful miliţiilor sârbe, Zeljko Raznatovici, zis Arkan, asasinat în ianuarie 2000 la Belgrad, a obţinut 14 mandate (5,33% din voturi). Celelalte patru formaţiuni aflate în cursa electorală, printre care se numără Mişcarea Sârbă de Reînnoire (SPO) a lui Vuk Draşcovici şi Stânga Iugoslavă (JUL, neocomunistă) a Mirei Markovici, soţia lui Slobodan Miloşevici, nu au reuşit să depăşească pragul de cinci la sută necesar pentru a intra în Parlament. 

Potrivit Comisiei electorale centrale, nivelul de participare la vot a fost de 57,72%. Votul a fost organizat în 8711 birouri de vot din Serbia, inclusiv provincia Kosovo, administrată de ONU din iunie 1999. Birourile de vot nu au putut fi deschise, totuşi, în mai multe regiuni, printre care şi Gnilane, Prizren, precum şi în mai multe localităţi din sudul Serbiei, din cauza “condiţiilor de securitate”, după cum a precizat preşedintele Comisiei.

Noul legislativ urmează să fie convocat cel mai târziu pe 22 ianuarie a.c. Legislaţia electorală din Serbia prevede că mandatele tuturor deputaţilor trebuie confirmate în termen de cel mult 30 de zile de la data alegerilor. 

Zoran Djindjici, unul dintre liderii Opoziţiei Democratice din Serbia, desemnat pentru funcţia de premier, a anunţat că noul guvern va fi format până pe 15 ianuarie a.c., iar sesiunea inaugurală a legislativului va avea loc după şapte sau opt zile.

*

Rusia a salutat victoria Opoziţiei Democratice din Serbia (DOS) la alegerile parlamentare şi a reafirmat sprijinul pentru rezolvarea crizei din Kosovo. 

Rezultatele alegerilor parlamentare din Serbia “au consolidat poziţia noului lider iugoslav pentru continuarea unei politici de întărire a bazelor democratice”, a afirmat Aleksandr Iakovenko, purtător de cuvânt al Ministerului rus de Externe. “Noua conducere a ţării poate conta pe sprijinul Moscovei în eforturile sale de rezolvare a crizei din provincia separatistă sârbă Kosovo şi de facilitare a dialogului cu Muntenegru”, a adăugat Iakovenko.

*

Preşedintele muntenegrean, Milo Djukanovici, a afirmat că autorităţile de la Podgoriţa sunt gata să înceapă discuţiile cu reprezentanţii Serbiei privind relaţiile dintre cele două republici, imediat după învestirea noului guvern de la Belgrad. 

În cursul unei convorbiri avute cu preşedintele iugoslav, Voislav Koştuniţa, Djukanovici a anunţat că platforma muntenegreană pentru discuţiile cu Iugoslavia va fi dată publicităţii în curând. “Djukanovici consideră că soluţia optimă ar fi încheierea unui acord între cele două guverne, cu toate că nu exclude şi participarea preşedintelui Koştuniţa la discuţii”, se arată într-o declaraţie a biroului de presă al Preşedinţiei sârbe. 

Djukanovici a afirmat că “Serbia şi Muntenegru au posibilitatea, dar nu sunt obligate, să formeze o alianţă de state independente”. Koştuniţa a insistat asupra respectării procedurilor constituţionale, precum şi a necesităţii adoptării unor amendamente la Constituţie. Koştuniţa a mai precizat faptul că discuţiile “privind reorganizarea statului nu trebuie să aibă loc fără participarea autorităţilor federale”, subliniind consecinţele grave pe care le-ar avea asupra întregului teritoriu iugoslav divizarea federaţiei. 

 

4. Situaţia din Orientul Mijlociu

 

“Palestinienii consideră inacceptabil, în acest stadiu, planul de pace cu Israelul propus de preşedintele american Bill Clinton”, a afirmat, miercuri 27 decembrie 2000, ministrul palestinian al Informaţiilor, Yasser Abed Rabbo. “Nu putem accepta planul american, căci aprobarea lui ar reprezenta un pericol pentru destinul nostru naţional”, a declarat Abed Rabbo, la Gaza, cu puţin timp înainte de începerea unei reuniuni a Comitetului Executiv al OEP (CEOEP), consacrată dezbaterii acestui plan. “Ceea ce s-a propus este o capcană, pentru care palestinienii vor plăti preţ de mai multe generaţii. Nu ne putem asuma o asemenea responsabilitate istorică”, a adăugat el. 

La rândul său, unul dintre principalii negociatori palestinieni, Saeb Erakat, a afirmat că palestinienii nu pot da un răspuns cu privire la planul de pace american înainte de a obţine unele “clarificări”, preşedintele Yasser Arafat trimiţându-i deja o scrisoare în acest sens preşedintelui Bill Clinton. “Nu cred că putem da un răspuns fără a obţine clarificări în privinţa unor puncte”, a declarat Erakat. “Preşedintele Arafat i-a trimis o scrisoare preşedintelui Clinton pentru a-i explica poziţia palestiniană asupra procesului de pace, dar eu cred că este prematur să se tragă concluzii în acest stadiu”, a adăugat el. 

Palestinienii vor un “acord detaliat”, care să garanteze “continuitatea geografică a teritoriului lor”, şi resping propunerile americane, pe care le consideră prea vagi, a declarat negociatorul palestinian Saeb Erakat la sfârşitul unei întrevederi dintre preşedinţii egiptean Hosni Mubarak şi palestinian Yasser Arafat, care a avut loc după anularea unui summit tripartit, de la Sharm el-Sheikh, la care urmau să participe Mubarak şi Arafat, împreună cu premierul israelian demisionar Ehud Barak. Arafat a părăsit Cairo, îndreptându-se spre Gaza, fără a face declaraţii. 

“Nu vrem o declaraţie de principiu, ci un acord detaliat”, a declarat Erakat, care a adăugat că “aceste detalii sunt foarte importante”. “Va fi vorba despre un acord istoric, care va hotărî situaţia din regiune în următorii 20 de ani”, a continuat responsabilul palestinian. “Americanii ne-au cerut să acceptăm mai întâi liniile generale şi apoi să continuăm discuţiile”, a mai declarat el, precizând că palestinienii resping acest demers. Rezervele, atât din partea palestinienilor, cât şi din partea israelienilor, referitoare la planul de pace american, au fost determinante în luarea deciziei de a anula summitul de la Sharm el-Sheikh, care fusese convocat la iniţiativa Egiptului.

Potrivit presei israeliene, planul de pace american prevede, în primul rând, suveranitatea palestiniană asupra Esplanadei Moscheilor din Ierusalim, în timp ce israelienii ar avea suveranitatea asupra subsolului. Palestinienii ar urma să controleze, în plus, 95% din Cisiordania şi întreg teritoriul Fâşiei Gaza, în schimb, ar trebui să renunţe la dreptul de întoarcere a celor 3,7 milioane de refugiaţi palestinieni, care au părăsit Israelul, din 1948. 

Problema refugiaţilor palestinieni reprezintă unul dintre cele mai importante puncte de blocare a negocierilor israeliano-palestiniene. Autorităţile israeliene consideră că acceptarea de principiu a întoarcerii celor aproximativ patru milioane de refugiaţi “ar consitui o sinucidere colectivă”, potrivit ambasadorului israelian din Franţa, Elie Barnavi. 

“Am ridicat zeci de probleme detaliate, privind hărţile şi continuitatea geografică, referitoare la Ierusalimul de Est şi la alte regiuni”, a explicat Erakat. “Când Bill Clinton spune 95% din teritorii, ce se întâmplă cu restul de cinci la sută?”, s-a întrebat el, precizând că palestinienii vor să ştie “ce efect va avea acest fapt asupra continuităţii geografice a teritoriilor, asupra resurselor de apă şi asupra poporului palestinian”. 

Zeci de colonii evreieşti, în care trăiesc aproape 200000 de oameni, sunt răspândite în teritoriile palestiniene, ceea ce face imposibilă unitatea geografică a unui viitor stat palestinian.

*

Ministrul egiptean al Afacerilor Externe, Amr Moussa, a lansat un avertisment, marţi 9 ianuarie a.c., la Ryad, în privinţa unui acord de pace pripit în Orientul Mijlociu, apreciind că procesul de pace cunoaşte, în prezent, “o mare tulburare”. “Procesul de pace cunoaşte, în prezent, o foarte mare tulburare. Un eventual acord de pace trebuie să fie echitabil. Nu trebuie ca precipitarea să provoace o tulburare şi mai mare”, a declarat Moussa la sosirea sa la Ryad, unde urmează să prezideze, alături de omologul său saudit, prinţul Saud Al-Faysal, o reuniune a comisiei mixte de cooperare egipteano-saudite. 

Moussa şi-a exprimat “speranţa că se va realiza un progres în cadrul procesului de pace în ultimile zile ale mandatului lui Bill Clinton”, adăugând că are “încredere în înţelegerea preşedintelui american în privinţa tuturor punctelor care trebuie luate în considerare”. 

Preşedintele american Bill Clinton, al cărui mandat expiră pe 20 ianuarie, le propune palestinienilor şi israelienilor să cadă la înţelegere în privinţa transferării către viitorul stat palestinian a cartierelor arabe ale Ierusalimului de Est, precum şi asupra unei forme de împărţire a controlului în zona Esplanadei Moscheilor, unde se află şi Muntele Templului evreiesc, în Oraşul Vechi al Ierusalimului.

 

5. “Sindromul Balcani” – consecinţă a războaielor din zonă

 

Cinci militari belgieni au murit de cancer şi alţi patru suferă de această boală, după încheierea misiunii lor din fosta Iugoslavie, potrivit unui consilier medical al Cabinetului minstrului Apărării al Belgiei, Andre Flahaut, citat, la 29 decembrie 2000, de cotidianul de limbă olandeză “Het Laatste Niews”. Nu s-a stabilit pînă acum dacă aceste cazuri au legătură cu sindromul Balcanilor, precizează cotidianul citat. 

Ministrul Apărării, Andre Flahaut, a confirmat existenţa unui “număr redus” de cazuri de cancer, diagnosticate la unii dintre cei 12000 de militari trimişi în Balcani, între 1992 şi 1999. “Această cifră nu este mai mare decât cea care s-ar obţine pe un eşantion echivalent din rândul populaţiei civile”, a afirmat ministrul într-un comunicat. 

Medicul Alain Vilet, colonel de armată, a afirmat că “este posibil ca, din contingentul trimis în fosta Iugoslavie, un soldat din cinci să fi fost afectat de sindrom, ceea ce ar putea însemna aproape 2000 de cazuri”. “Nu ar fi vorba, însă, a precizat el, numai despre cazuri de cancer, simptomele s-ar limita, cel mai adesea, la senzaţii de greaţă şi dureri de cap”. 

Ministrul Apărării a reamintit că şi alţi militari s-au plâns de apariţia a diverse simptome, după ce au stat o perioadă în Balcani, cum ar fi dureri de cap, tulburări de concentrare şi de somn. Dar, a subliniat el, “nu a fost dovedită pînă acum nici o relaţie de cauzalitate între misiune şi starea de sănătate a militarilor în cauză”. 

El a reamintit că a trimis, în urmă cu câteva luni, un chestionar celor 12000 de militari belgieni care au participat la misiuni în străinătate, între 1992 şi 1999. Cele 8000 de formulare completate care au fost trimise deja se află în curs de examinare, iar rezultatele urmează a fi publicate la începutul anului 2001, potrivit ministerului. 

Ministrul şi-a exprimat regretul că “prezentarea, în mod parţial sau chiar eronat, a informaţiilor referitoare la acest subiect provoacă un sentiment de nesiguranţă în rândul militarilor şi al familiilor lor”. 

*

Patru soldaţi francezi care au acţionat în fosta Iugoslavie sunt trataţi de leucemie în spitale militare din Franţa, a anunţat, joi 4 ianuarie a.c., purtătorul de cuvânt al Ministerului Apărării. 

Ministrul Apărării a cerut examinarea acestora pentru a se verifica “dacă poate fi stabilită o legătură probabilă între apariţia leucemiei şi sejurul persoanelor afectate în Balcani”, conform purtătorului de cuvânt, Jean-Francois Bureau. 

Astfel, se pare că există o legătură între aceste decese şi boli, care nu au o cauză explicabilă imediată, şi muniţiile cu uraniu neîmbogăţit care, conform acestora, ar degaja, după impact, prafuri toxice care se află la originea cancerului. 

Uraniul neîmbogăţit, foarte puţin radioactiv, este utilizat din cauza masei sale, care creşte energia cinetică şi deci puterea de penetrare a muniţiilor în dotarea cărora se găsesc. Uraniul neîmbogăţit a fost utilizat de către forţele americane pentru a ameliora eficienţa proiectilelor şi rachetelor lansate asupra Bosniei, în perioada 1994-1995, şi asupra Iugoslaviei în 1999.

“Cinci militari se află spitalizaţi pentru leucemie însă doar patru dintre ei au fost în Iugoslavia”, a adăugat purtătorul de cuvânt. Subliniind respectarea secretului medical şi dreptul la viaţă privată, el a menţionat că “diagnosticul în privinţa acestor cinci persoane este mai degrabă liniştitor”.

*

Consiliul Nord-Atlantic şi Comitetul politic al NATO au discutat la Bruxelles, la 9 ianuarie a.c., la cererea Italiei, chestiuni legate de utilizarea unor arme cu uraniu neîmbogăţit în timpul misiunilor din Balcani. 

Ministerul italian de Externe a anunţat că misiunea diplomatică italiană pe lângă Consiliul Nord-Atlantic a cerut NATO şi ţărilor membre ale Alianţei informaţii legate de utilizarea acestui tip de muniţie în Bosnia. 

Moartea suspectă a mai multor militari italieni care au participat la misiunile NATO în Balcani a provocat proteste în rândul mediilor politice din peninsulă, numeroşi responsabili ai opoziţiei punând în cauză, laolaltă, Guvernul, NATO, Ministerul Apărării şi toate instituţiile implicate. 

Cotidianul italian “La Repubblica” a afirmat că şeful Guvernului italian, Giuliano Amato, dorea să ceară explicaţii din partea NATO cu privire la riscurile pe care le prezintă uraniul neîmbogăţit, după moartea suspectă a celui de-al şaselea soldat italian care a făcut parte din trupele desfăşurate în Bosnia. “Este o chestiune într-adevăr foarte delicată. Solidaritatea cu Alianţa, care nu se pune în discuţie, nu autorizează nici reticenţe, nici omisiuni”, a afirmat premierul italian. 

“Sindromul Balcani” a fost semnalat la militari din mai multe ţări europene care au luat parte la misiuni în regiune, începând din 1992. 

Circa 60000 de militari şi 15000 de civili italieni au efectuat misiuni în fosta Iugoslavie, începând din 1995. 

La Bruxelles, autorităţile militare ale NATO au respins, miercuri 27 decembrie 2000, suspiciunile legate de moartea suspectă a unor soldaţi din trupele Alianţei, afirmând că riscurile îmbolnăvirii ca urmare a inhalării de particule de uraniu neîmbogăţit pe care îl conţin unele dintre armele utilizate în Balcani sunt practic nule. “Cercetările actuale indică faptul că, virtual vorbind, ar fi imposibil ca o persoană să inhaleze suficient de multe particule de uraniu neîmbogăţit pentru ca sănătatea să-i fie afectată”, a declarat un responsabil al NATO.

*

Alianţa Nord-Atlantică a respins categoric ideea impunerii unui moratoriu asupra utilizării muniţiei cu uraniu sărăcit, îngrijorarea ţărilor europene faţă de extinderea discuţiilor despre “sindromul Balcanilor” fiind contracarată de opoziţia Statelor Unite, care nu a permis realizarea nici unui consens. 

Ţările europene solicită NATO - şi, implicit, Statelor Unite - mai multe informaţii şi îşi trimit misiuni în Kosovo. La 9 ianuarie a.c. la Bruxelles, Statele Unite şi Marea Britanie au reuşit să blocheze solicitarea italiană de a suspenda utilizarea de muniţie cu uraniu sărăcit, în aşteptarea unei evaluări comune privind riscurile presupuse de aceasta. 

Obuzele cu uraniu sărăcit, folosite de aviaţia americană în timpul intervenţiilor în Bosnia şi Kosovo, fac obiectul unui adevărat “război diplomatic” în Europa, bănuindu-se că utilizarea lor a provocat zeci de cazuri de leucemie înregistrate la militari din mai multe contingente europene care au fost desfăşurate în fosta Iugoslavie. Până în prezent, cel puţin 18 militari au murit - şapte italieni, cinci belgieni, doi olandezi, doi spanioli, un portughez şi un ceh. 

Până acum, autorităţile militare ale NATO au respins toate afirmaţiile privind posibilele riscuri ale utilizării de muniţie cu uraniu sărăcit. În cursul reuniunii de la Bruxelles, ambasadorii ţărilor NATO au convenit ca toate rapoartele naţionale asupra consecinţelor utilizării acestui tip de muniţie să fie centralizate în cadrul NATO. Comitetul medical al NATO, care reuneşte reprezentanţi ai serviciilor medicale ale forţelor armate din ţările membre, urmează să se întrunească pe 15 ianuarie a.c., pentru a face schimb de informaţii în această problemă. 

În acest dosar s-a implicat şi Uniunea Europeană, Comisia Europeană solicitând unui grup de experţi să formuleze, până la începutul lunii februarie, un “aviz ştiinţific” asupra acestei probleme, care a fost înscrisă şi pe ordinea de zi a reuniunii şefilor diplomaţiilor din UE din 22 ianuarie a.c. 

Declaraţiile făcute de oficialii europeni au demonstrat o îngrijorare sporită faţă de atitudinea pasivă a Statelor Unite. Cel mai virulent punct de vedere a fost cel exprimat de fostul ministru francez al Apărării, Paul Quiles, în prezent preşedinte al Comisiei pentru Apărare din Adunarea Naţională. “Acest sindrom al Balcanilor demonstrează o problemă de funcţionare a NATO, unde Statele Unite rămân predispuse să ia decizii unilaterale, fără a-şi informa aliaţii”, a spus acesta. 

Fără a ataca direct Statele Unite, şefii guvernelor portughez şi german au adoptat, la rândul lor, poziţii ferme. “Vrem să fie făcută lumină cât mai curând”, a afirmat Antonio Guterres, referindu-se la decesul, în luna martie, a unui militar portughez. “Trebuie puse pe masă toate faptele cunoscute”, a declarat, la rândul său, cancelarul german, Gerhard Schroeder. “Cred că nu este bine să fie utilizat acest tip de muniţie”, a adăugat el. 

Trei miniştri portughezi - al Apărării, de Interne şi al Ştiinţei - au sosit marţi 9 ianuarie în Kosovo, unde şi-au anunţat vizitele şi preşedintele polonez, Aleksander Kwasniewski, şi cel ucrainean, Leonid Kucima. Rusia a anunţat, la rândul său, trimiterea unui grup de experţi în Kosovo, în timp ce Franţa, Marea Britanie, România, Letonia, Irlanda şi Danemarca – au anunţat că îi vor supune la noi teste pe militarii care au fost staţionaţi în fosta Iugoslavie. 

Statele Unite neagă în continuare orice legătură între acest tip de muniţie şi afecţiunile de care suferă militarii, dar discursul oficial pare mai puţin ferm în ultimele zile. “Nu am observat nici o legătură directă între uraniul sărăcit şi apariţia diferitelor boli, dar este cert că sunt lucruri pe care le urmărim îndeaproape de ani de zile”, au anunţat oficiali militari americani. 

Pentagonul a confirmat că şi-a informat aliaţii, în iulie 1999, asupra faptului că trebuie luate măsuri de precauţie pentru trupele care intră în Kosovo, ca urmare a utilizării de uraniu sărăcit. Secretarul american de Stat, Madeleine Albright, ar putea oferi explicaţii suplimentare în cursul dineului de joi 11 ianuarie de la Paris, unde vor fi prezenţi principalii săi omologi europeni. 

Experţi militari subliniază faptul că uraniul sărăcit prezintă riscuri pentru sănătate mai degrabă din cauza toxicităţii chimice decât a radioactivităţii. Uraniul sărăcit este un reziduu rezultat din procesul de îmbogăţire a uraniului utilizat pentru arme nucleare şi drept combustibil pentru centrale atomice. Avantajul uraniului sărăcit constă în densitatea sa, superioară celei a tungstenului, care sporeşte capacitatea de penetrare a obuzelor, acestea devenind mai eficiente, în special împotriva blindajelor. 

Acest tip de muniţie a fost folosit pentru prima dată de trupele americane în timpul războiului din Golf (ianuarie - februarie 1991), în Bosnia (în 1994-1995) şi în Iugoslavia (în 1999). În prezent, această muniţie cu uraniu sărăcit intră în dotarea armatelor din nouă ţări. 

Uraniul sărăcit este cu 40 % mai puţin radioactiv decât uraniul natural înainte de a fi tratat (deci neîmbogăţit) şi de 115 ori mai puţin radioactiv decât uraniul îmbogăţit. Uraniul sărăcit este considerat atât de puţin radioactiv încât este utilizat pentru “scuturile” folosite în medicină sau chiar pentru fabricarea contragreutăţilor la ascensoarele hidraulice. Însă, ca şi alte metale grele - cum este şi cazul plumbului - uraniul sărăcit este toxic din punct de vedere chimic. 

Obuzele cu uraniu sărăcit au calitatea de a se evapora parţial în momentul în care ating ţinta, particulele arzând spontan şi creând un curent care se poate deplasa pe distanţe de câteva sute de metri. Inhalarea acestor particule poate determina depunerea lor pe termen lung în plămâni, numai o parte a acestor particule fiind solubilă şi putând fi eliminată din organism, prin urină, în termen de circa trei zile. Uraniul sărăcit nesolubil se poate răspândi sub formă de oxizi, depunându-se în principal în oase.

 

6. Crearea Curţii Penale Internaţionale

 

Preşedintele american, Bill Clinton, a semnat, duminică 31 decembrie 2000, în numele Statelor Unite, tratatul de creare a Curţii Penale Internaţionale (CPI), sprijinind această iniţiativă, gestul fiind urmat şi de Israel, care se opunea până acum creării acestei Curţi. 

“Statele Unite semnează azi Tratatul de la Roma privind Curtea Penală Internaţională. Luând această decizie, ne alăturăm celor 130 de state care au semnat deja acest tratat, înaintea datei-limită de 31 decembrie 2000”, a declarat preşedintele american într-un comunicat. “Am acţionat astfel pentru a ne reafirma ferma susţinere faţă de judecarea autorilor de genocid, crime de război şi crime contra umanităţii”, a adăugat acesta. 

Guvernul israelian a anunţat, la rândul său, în aceeaşi zi, semnarea tratatului, Israelul schimbându-şi poziţia după ce a obţinut o serie de lămuriri referitoare la faptul că semnarea acestuia ar fi în beneficiul său. Potrivit acestui text, tratatul nu ar urma să permită traducerea în justiţie a israelienilor pentru crearea de colonii în teritoriile palestiniene şi semnarea sa a fost decisă după “contacte la nivel înalt cu Statele Unite, pentru asigurarea apărării intereselor israeliene”. 

Acest tratat a fost semnat de un număr de 130 de state şi vizează instituirea unui tribunal permanent, 27 dintre statele semnatare ratificându-l deja. Condiţia intrării în vigoare a tratatului este ratificarea sa de către 60 de state.

 

7. Comentarii ale presei străine pe tema Raportului Comisiei Europene 

pe anul 2000 privind România 

 

România are un potenţial enorm. Cu o populaţie de 22,5 milioane de locuitori, având un nivel general bun de pregătire, este una din cele mai mari dintre fostele ţări comuniste din Europa de est, are o vastă bază pentru dezvoltare agricolă şi potenţial pentru o puternică creştere a industriei. Pe undeva însă lucrurile nu merg bine.

Raportul pe 2000 al Comisiei Europene privind progresul înregistrat de România pe calea integrării a arătat foarte clar ce anume nu merge bine. Deşi sunt unele evoluţii pozitive, concluziile raportului sunt foarte triste.

Aspecte politice

Evoluţia politicii pare a fi unul din puţinele puncte albe pentru România. Raportul subliniază că România este angajată faţă de democraţie şi domnia legii şi are instituţii democratice stabile. Structura există, dar, din păcate, procesul de luare a deciziilor este marcat de complexităţile tranziţiei. Fragilitatea coaliţiei guvernamentale pluripartite s-a văzut perfect în 1999, când guvernul şi-a pierdut majoritatea în Senat. Guvernul a fost nevoit de aceea să se bazeze pe ordonanţe de urgenţă pentru a adopta legi esenţiale reformelor.

Forul legislativ este puternic birocratizat şi nu este dotat cu un mecanism organizat şi eficient de consultări. În ultimul an au fost adoptate doar 59 din 453 de proiecte propuse. Întârzierile procesului legislativ au influenţat la rândul lor negativ economia şi societatea.

Raportul a salutat totuşi adoptarea de către România a Statutului funcţionarului public. România şi-a îndeplinit angajamentele prioritare pe termen scurt din cadrul Parteneriatului de aderare în materie de reformă administrativă. Dar construcţia trebuie să continue. 

Dificultăţi economice

Întârzierile şi ineficienţa procesului legislativ au afectat grav dezvoltarea macroeconomică a României. Raportul afirmă că România “nu poate fi privită ca o economie funcţională de piaţă şi nu poate face faţă presiunii competitive din UE pe termen mediu. Perspectivele sale economice nu s-au îmbunătăţit în mod substanţial”.

Se apreciază că economia României a regresat în ultimul an. Comisia recunoaşte că România este conştientă de necesitatea reformei economice, dar infrastructura economică ce ar face posibile progrese reale nu există. Instituţiile care ar trebui să supervizeze şi să stabilizeze economia fie nu există, fie sunt prea slabe.

Raportul exprimă preocupare în legătură cu privatizarea. Progresele au fost lente şi rare, iar multe întreprinderi nu au fost încă restructurate. Privatizarea sectorului bancar a fost incompletă. Deşi 80% din sectorul agriculturii se află în mâini particulare, raportul notează că este necesară o reformă structurală majoră. Acquis-ul comunitar la capitolul agriculturii încă nu a fost adoptat. Ministerul Agriculturii este ineficient sub aspect administrativ şi incapabil să aplice reformele care se impun.

Probleme sociale

Situaţia precară a economiei şi absenţa reformelor au avut efecte negative asupra societăţii. Ratele înalte ale şomajului şi inflaţiei şi salariile relativ mici au încurajat dezvoltarea pieţei negre. Reforme sociale au fost puţine la număr. Îmbunătăţirea sistemelor de învăţământ, sănătate şi securitate socială a fost în general neglijată. Nu este surprinzător că nemulţumirea este în creştere.

O altă problemă majoră este corupţia. Practicile corupte la toate nivelurile subminează sistemele juridic, economic şi politic şi rezultatul este o lipsă generală de încredere. Deşi au fost aplicate numeroase iniţiative pentru stăvilirea corupţiei, aceasta continuă să facă ravagii şi este scăpată de sub control.

Aspecte pozitive

În pofida poziţiei negative, raportul nu este total sumbru şi recunoaşte progresul României în accelerarea procedurilor legale. Ramura judiciară este independentă financiar şi mai atractivă pentru tinerii profesionişti.

Raportul remarcă totodată că România a obţinut progrese considerabile în domeniul legislatiei privind afacerile şi competiţia, ultima ajungând la “un grad înalt de compatibilitate cu legislaţia comunitară”. S-au înregistrat progrese şi în sfera transporturilor. 

Cel mai încurajator progres îl reprezintă probabil creşterea exporturilor. Acesta a fost primul semn al unei cotituri economice spre alte ţări din regiune. De sperat ca România să se afle în pragul unei schimbări în mai bine.

Aderarea la UE este o prioritate majoră pentru România. În 2001 România trebuie să răspundă unui val de provocări. Dar deocamdată este greu de văzut cum se poate transforma această ţară pentru a se integra în UE în următorii zece ani. Există totuşi un licăr de speranţă la orizont.

